อินเดียแนโพลิส

อินเดียแนโพลิส (;;  ) หรือ อินดี (Indy) เป็นเมืองหลวงและเมืองที่มีประชากรมากที่สุดของรัฐอินดีแอนาและเป็นศูนย์กลางของเทศมณฑลแมริออน โดยใน ค.ศ. 2019 นครอินเดียแนโพลิสและเทศมณฑลแมริออนมีประชากร 886,220 คน แต่หากไม่นับรวมเทศบาลกึ่งอิสระของเทศมณฑลแมริออนแล้ว นครจะมีประชากร 876,384 คน อินเดียแนโพลิสเป็นนครที่มีประชากรมากเป็นอันดับที่ 17 ของสหรัฐและมีประชากรมากเป็นอันดับที่ 3 ของภูมิภาคมิดเวสต์รองจากชิคาโก อิลลินอย และโคลัมบัส นอกจากนี้ ยังเป็นเมืองหลวงของรัฐที่มีประชากรมากเป็นอันดับที่ 4 รองจากฟีนิกซ์ในรัฐแอริโซนา ออสตินในรัฐเท็กซัส และโคลัมบัสในรัฐโอไฮโอ เขตมหานครอินเดียแนโพลิสเป็นเขตมหานครที่มีประชากรมากเป็นอันดับที่ 33 ของสหรัฐ ด้วยจำนวน 2,048,703 คน อินเดียแนโพลิสมีพื้นที่ 368 ตารางไมล์ (950 ตารางกิโลเมตร) นับเป็นนครที่มีพื้นที่มากเป็นอันดับที่ 16 ของประเทศ

ชนพื้นเมืองเข้ามาตั้งถิ่นฐานในพื้นที่นี้ตั้งแต่ 10,000 ปีก่อนคริสตกาล ค.ศ. 1818 กลุ่มเดลาแวร์ได้สละพื้นที่นี้ในสนธิสัญญาเซนต์แมรี p. 1042 ต่อมาใน ค.ศ. 1821 อินเดียแนโพลิสถูกก่อตั้งในฐานะนครที่มีการวางแผนให้เป็นศูนย์กลางแห่งใหม่สำหรับการบริหารของรัฐอินดีแอนา อเล็กซานเดอร์ ราลส์ตันและเอเลียส พีม ฟอร์ดัม ได้ตั้งนครแห่งนี้ในกริดขนาด 1 ตารางไมล์ซึ่งอยู่ถัดไปจากแม่น้ำไวต์ การสร้างทางหลวงแห่งชาติ ถนนมิชิแกนและทางรถไฟ ทำให้นครมีความเหมาะสมในการเป็นศูนย์กลางอุตสาหกรรมการผลิตและการขนส่ง โดยนครมีสองฉายาที่สื่อถึงการเป็นศูนย์กลางด้านการขนส่ง ได้แก่ "สี่แยกแห่งอเมริกา" และ "นครแห่งทางรถไฟ" นับตั้งแต่การผนวกรวมนคร–เทศมณฑลเมื่อ ค.ศ. 1970 การบริหารราชการท้องถิ่นจะอยู่ภายใต้การดำเนินการของสภานคร–เทศมณฑลที่มีสมาชิก 25 คน โดยมีนายกเทศมนตรีเป็นหัวหน้าฝ่ายบริหาร

อินเดียแนโพลิสเป็นเขตเศรษฐกิจที่ใหญ่เป็นอันดับที่ 29 ของประเทศ นครเป็นศูนย์กลางด้านการเงินและกรมธรรม์ การผลิต การบริหารธุรกิจ การศึกษาและสาธารณสุข การเมือง และการค้าส่ง นอกจากนี้ ยังมีความโดดเด่นในด้านกีฬาสมัครเล่นและการแข่งรถ นครเป็นที่ตั้งของบริษัทฟอร์จูน 500 ถึงสามแห่ง สโมสรกีฬาในเมเจอร์ลีกถึงสองสโมสร มหาวิทยาลัยสี่แห่ง และพิพิธภัณฑ์อีกหลายแห่ง ซึ่งรวมถึงพิพิธภัณฑ์เด็กที่ใหญ่ที่สุดในโลก อย่างไรก็ตาม นครเป็นที่รู้จักกันมากที่สุดจาการแข่งขันกีฬาวันเดียวที่ยิ่งใหญ่ที่สุดในโลกอย่างอินเดียแนโพลิส 500 และในแง่ของประวัติศาสตร์ อินเดียแนโพลิสก็มีอนุสรณ์สถานหลายแห่งที่สร้างขึ้นเพื่ออุทิศแก่ทหารผ่านศึกและผู้เสียชีวิตในสงครามของสหรัฐ

 ภูมิอากาศ 
อินเดียแนโพลิสมีลักษณะภูมิอากาศแบบชื้นภาคพื้นทวีป ที่มีพรมแดนติดกับภูมิอากาศแบบอบอุ่นชื้นกึ่งเขตร้อน มีสี่ฤดูกาลที่มีอุณหภูมิแตกต่างกันอย่างชัดเจน ฤดูร้อนอากาศค่อนข้างร้อนและชื้น อุณหภูมิสูงสุดเฉลี่ย 28 ถึง 30 องศาเซลเซียส และต่ำสุดเฉลี่ย 17 ถึง 19 องศาเซลเซียส ส่วนฤดูหนาวอากาศหนาวเย็นและมีหิมะตก อุณหภูมิสูงสุดเฉลี่ย 2 ถึง 5 องศาเซลเซียส และต่ำสุดเฉลี่ย -6 ถึง -3 องศาเซลเซียส

อินเดียแนโพลิสมีฝนตกตลอดปี ในเดือนพฤษภาคมถึงกรกฎาคมจะมีปริมาณฝนมากกว่าเดือนอื่น ๆ อยู่เล็กน้อย โดยปริมาณหยาดน้ำฟ้ารวมทั้งปีอยู่ที่ 1,100 มิลลิเมตร มีฝนตกเฉลี่ย 128 วันต่อปี มีหิมะตกเฉลี่ย 22.4 วันต่อปี และมีแสงแดดรวมทั้งปีประมาณ 2,400 ชั่วโมง

 เมืองพี่น้อง 
อินเดียแนโพลิสมีเมืองพี่เมืองน้อง ดังนี้
  – ไทเป (สาธารณรัฐจีน)
  – โคโลญ (เยอรมนี)
  – มอนซา (อิตาลี)
  – ปีรัน (สโลวีเนีย)
  – หางโจว (จีน)
  – กังปีนัส (บราซิล) 
  – นอร์แทมป์ตันเชอร์ (สหราชอาณาจักร)
  – ไฮเดอราบาด (อินเดีย)

 อ้างอิง 

 แหล่งข้อมูลอื่น 


 Indy Chamber
 Visit Indy
 Digital Indy from the Indianapolis Public Library Digital Collections
 Indianapolis Sanborn Map and Baist Atlas Collection from the University Library at IUPUI


หมวดหมู่:เมืองหลวงของรัฐในสหรัฐ

หมวดหมู่:เมืองในรัฐอินดีแอนา